Art Garfunkel giver til marts koncert i Musikkens Hus i Aalborg.

Han var den ene halvdel af én af tressernes mest succesfulde duoer, Simon and Garfunkel. Siden er det blevet til en lang solokarriere, der nu bringer ham til Musikkens Hus. Amerikanske Art Garfunkel er sanger, sangskriver, multiinstrumentalist, skuespiller og digter. Men mest kendt er han for at stå bag klassikere som Scarborough Fair, Mrs. Robinson og Bridge Over Troubled Water sammen med makkeren Paul Simon i duoen Simon & Garfunkel. Mens Paul Simon stod for sangskrivningen, var Art Garfunkel manden med den vidtfavnende stemme og de karakteristiske vokalharmonier. Simon & Garfunkel gik fra hinanden i 1970 men er blevet genforenet ved flere lejligheder. Både Art Garfunkel, der i 2011 fyldte 70 år, og Paul Simon har siden Simon & Garfunkel haft aktive solokarrierer. Seneste soloudspil fra Art Garfunkel kom i 2007, hvor han udgav albummet Some Enchanted Evening. Når Art Garfunkel til marts giver koncert i Musikkens Hus, bliver det både med materiale fra sit eget omfattende bagkatalog og med sange fra Simon & Garfunkel.